



Az Iskolakertekért Alapítvány **„Hüvelyesek éve – 2016”** felhíváshozkapcsolódó nyári pályázata

**Pályázat címe:**

**Nálatok laknak-e még Babszem Jankók és Borsószem királykisasszonyok?**

**– megvalósult vagy tervezett projektek**

**a „Hüvelyesek éve – 2016” felhíváshoz kapcsolódóan**

**Pályázók köre:** Pályázatot nyújthat bármely olyan közösség, mely kertet művel gyerekek aktív bevonásával, saját területen vagy külső helyszínen és a pályázó tagja az Iskolakert-hálózatnak.

Az Iskolakert-hálózathoz való csatlakozás módja itt olvasható: [www.iskolakertekert.hu/iskolakert-halozat/csatlakozas](http://www.iskolakertekert.hu/iskolakert-halozat/csatlakozas)

**Pályázat célja:** Az Egyesült Nemzetek Szervezetének Élelmezésügyi és Mezőgazdasági Szervezete (FAO) a 2016-os évet a Hüvelyes Termények Nemzetközi Évének nyilvánította. Ide tartoznak többek között az iskolakertekből is jól ismert bab, borsó, lencse, ám az ebbe a csoportba tartozó növények száma jóval nagyobb. Miért is fontosak a hüvelyesek a kertjeinkben? Egyrészt a nitrogénmegkötő képességüknél fogva növelik a talaj termékenységét, másrészt jelentős növényi fehérje forrásként hozzájárulhatnak az éhezés és az alultápláltság csökkentéséhez hátrányos helyzetű térségekben.

Jelen pályázatunkkal szeretnénk ösztönzést adni ahhoz, hogy saját kertjeinkből kicsit a világ eseményei felé is kitekintsünk, és ezekbe bevonjuk kertészkedő gyerekeinket is.

Célunk megtalálni és közkincsé tenni a legötletesebben, legsokoldalúbban megélhetővé tett, a hüvelyesek termesztésére és sokoldalú felhasználására kihegyezett iskolakerti programokat és azokat példaként megosztani az Iskolakert-hálózat tagjaival. Fontosnak tartjuk, hogy a program az iskolakertben történjen, a kert adottságait és lehetőségeit kihasználva, a gyerekek aktív bevonásával. A megvalósítás kapcsolódhat tanórákhoz, szakköri foglalkozásokhoz, illetve lehet hosszabb időszakot lefedő több alkalmas tematikus eseménysorozat is.

A pályázati anyag benyújtása egyben hozzájárulás annak nyilvános megjelentetéséhez az Iskolakertekért Alapítvány honlapján. Az helyezettek egy része lehetőséget kap a 2016. őszi Iskolakert Hálózati Találkozón való bemutatkozásra is, műhelymunka keretében.

**A pályázat nyereményei:**

1. helyezett – Nádland Kft. támogatásaként, annak adott, iskolakertben használható árukészletéből választhat (pl. kerti bútorok, játékok, madáretetők, megfigyelő állomások, stb.) 100 000 Ft erejéig
2. helyezett – a Garden Kertészet Kft. támogatásaként, annak adott árukészletéből választhat 60 db évelő növényt (cserjék, virágok, fűszernövények)
3. helyezett - a Garden Kertészet Kft. támogatásaként, annak adott árukészletéből választhat 30 db évelő növényt (cserjék, virágok, fűszernövények)

**A pályázat benyújtásának határideje:** 2016. július 18. 12:00 óra, módja: elektronikusan az info@iskolakertekert.hu címre.

**Formai követelmények:** A pályázat maximum 10 db A/4-es oldalon tartalmazhat leírást a tervezett vagy megvalósított projektről. A megvalósult projektek esetén 5 db fotót kérünk csatolni, ami megfelelően ábrázolja a pályázatban leírtakat.

A pályázat bevezetőjében kérjük röviden bemutatni:

• az iskolakertet, az alábbi szempontok szerint: iskola pontos neve, címe, pályázati kapcsolattartó neve, telefonszáma, e-mail címe, a kert mióta működik, kert nagysága és jellege, foglalkozások rendszere (milyen tanóra, szakkör, stb.) és azokon résztvevő diákok száma,

• a „Hüvelyesek éve” projekt megvalósítási/tervezett költségeit és azok forrásait,

• a projektbe bevont (bevonni tervezett) szereplőket (diákok, pedagógusok, technikai személyzet, külső támogatók, civil közösségek, stb.) és azok számát,

**Hiánypótlás:** Hiánypótlásra felszólítás után 5 napon belül egy alkalommal van lehetősége a pályázónak.

**A pályázat elbírálásának szempontjai:**

• 2016-os tanévben megvalósított projektek előnyt élveznek a tervezettekkel szemben

•a projektben megjelenő hüvelyesek sokfélesége (külön pont jár a tájfajták projektben való megjelenéséért)

• a téma megközelítésének sokoldalúsága (kreatív megoldások)

• épít a gyerekek kerti munkájára, találékonyságára, aktivitására

• projektbe bevont résztvevők köre minél szélesebb

• a projekt mások számára is példa értékű

• megvalósítása a lehető legköltséghatékonyabb

**A pályázatok bírálatának határideje: 2016. július 31.**

A nyertes iskolák nevének megjelentetése a www.iskolakertekert.hu oldalon történik, valamint a döntésről a kapcsolattartó személy elektronikus értesítést kap.

A pályázat benyújtásával kapcsolatos kérdéseit elküldheti az info@iskolakertekert.hu címre.

**Várjuk a pályázati anyagokat, sok sikert kívánunk!**

**Iskolakertekért Alapítvány**

**www.iskolakertekert.hu**

**http://www.facebook.com/iskolakertekert**